Om godt en måned vil regeringen sætte ord og tal på hvilke og hvor mange statslige arbejdspladser, der flytter til Nordjylland.

De statslige arbejdspladser har længe været på dagsorden. Hvilke skal flytte fra hovedstaden, og hvor mange arbejdspladser er der tale om. Statsminister Lars Løkke Rasmussen besøger i dag Nordjylland, og i den forbindelse kunne statsministeren give lidt mere klarhed over situationen. - Regeringen kommer med en plan inden Folketingets åbning, så der er ikke så længe til, siger statsminister Lars Løkke Rasmussen. Mere specifik kunne statsministeren ikke blive i denne omgang. Men lover, at der skal flyttes mange nye arbejdspladser. - Vi har en ambition om, at vi skal levere mere, end vi gjorde sidst, vi var i Regering, siger statsministeren. Folketingets åbning er som altid den første tirsdag i oktober, derfor må det forventes, at udspillet kommer før den 6. oktober.